En 38-årig mand er mandag blevet varetægtsfængslet i fire uger, efter han blev standset af politiet på McDonald’s i Haverslev. Her fandt betjentene et halvt kilo amfetamin i mandens køretøj. Det fik politiet til at ransage mandens adresse. Her var der gevinst – og i alt kunne politiet anholde og sigte den 38-årige mand for at være i besiddelse af 3,8 kilo amfetamin og 8000 piller. Hvad det præcis er for en type piller, er politiet stadig ved at undersøge, men politikommissær Sune Myrup fortæller, at pillerne er omfattet af loven om euforiserende stoffer. - Det er en ret stor sag, siger Sune Myrup. Manden blev varetægtsfængslet bag lukkede døre, og af hensyn til efterforskningen holder politiet kortene tæt til kroppen. Derfor vil Sune Myrup heller ikke ud med, hvorfor manden blev stoppet ved McDonald’s. Manden erkendte sigtelsen i retten.

Referat:
En 38-årig mand fra Vesthimmerland er blevet varetægtsfængslet for besiddelse af 3,8 kilo amfetamin og 8000 piller.